**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΛΙΒΑΔΕΙΑΣ**

**ΤΗΛ. 2261029949**

**e-mail: gram@eirinodikeio-livadeias.gov.gr**

**ΠΡΑΞΗ 93/2021**

 **O ΔΙΕΥΘΥΝΩΝ ΤΟ ΕΙΡΗΝΟΔΙΚΕΙΟ ΛΙΒΑΔΕΙΑΣ**

Αφού έλαβε υπόψη του:

 1) τα άρθρα 1 A/A4 και 14 παρ. 1 της με αριθμ. Δ1α/ΓΠ.οικ. 28503/8.5.2021 ΚΥΑ, ΦΕΚ 1872 Β/8.5.2021, που αφορά τον τρόπο λειτουργίας των Δικαστηρίων προς το σκοπό αντιμετώπισης της διασποράς της νόσου COVID-19 και με κύριο γνώμονα την εύρυθμη και ασφαλή λειτουργία του Ειρηνοδικείου Λιβαδειάς καθώς και τη μεγαλύτερη δυνατή αποφυγή συγχρωτισμού, αποφασίζουμε ότι για το χρονικό διάστημα από τη Δευτέρα 10 Μαΐου 2021 και ώρα 06.00 έως και τη Δευτέρα 17 Μαΐου 2021 και ώρα 6:00

2) Το άρθρο 83 του Ν. 4790/2021 (ΦΕΚ Α ́48/31-3-2021),

 3)Τις υπηρεσιακές ανάγκες καθώς και την εύρυθμη λειτουργία των υπηρεσιών του Ειρηνοδικείου Λιβαδειάς και

 4) Τους προφανείς κινδύνους που εγκυμονεί πλέον για όλους η προσωπική επαφή και το γεγονός ότι στους χώρους του Ειρηνοδικείου Λιβαδειάς υπό κανονικές συνθήκες, παρατηρείται καθημερινά μεγάλος συνωστισμός πολιτών

 **ΑΠΟΦΑΣΙΖΕΙ**

Για το χρονικό διάστημα **από την Δευτέρα 10-05-2021 και ώρα 6:00 έως και τη Δευτέρα 17-05-2021 και ώρα 6:00**, ισχύουν τα ακόλουθα:

1) Αναστέλλονται προσωρινά οι δίκες ενώπιον των πολιτικών και ποινικών Δικαστηρίων, με εξαίρεση :

 α. τις δίκες της τακτικής διαδικασίας, που δικάζονται σύμφωνα με τις διατάξεις του ν.4335/2015,

 β. τις δίκες των ειδικών διαδικασιών,

γ. τις δίκες ασφαλιστικών μέτρων στις οποίες δεν εξετάζονται μάρτυρες, με τη δυνατότητα προσκόμισης ενόρκων βεβαιώσεων. Κατ εξαίρεση, αποκλειστικά και μόνο στις δίκες που έχουν ως αντικείμενο ανακοπές και αιτήσεις αναστολής κατά της εκτελεστικής διαδικασίας, εργατικές διαφορές, εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση κατά τα άρθρα 737,738 Κ.Πολ.Δ, ευρωπαϊκή διαταγή δέσμευσης λογαριασμού κατά το άρθρο 738Α Κ.Πολ.Δ., τις ανακλήσεις αυτών, τις σχετικές με αυτές διαφορές του άρθρου 702 Κ.Πολ.Δ. καθώς και τις δίκες της παρ. 3 του άρθρου 943 Κ.Πολ.Δ., στις οποίες δύνανται να εξετάζονται μάρτυρες στο ακροατήριο και

δ. τις δίκες εκουσίας δικαιοδοσίας, τις δίκες που αφορούν ειδικούς Νόμους, οι οποίες δικάζονται με τη διαδικασία της εκουσίας δικαιοδοσίας και τις δίκες του Νόμου 3869/2010, του Ν. 4605/2019 και του άρθρου 1 του Ν. 4745/2020. Οι ως άνω υποθέσεις (πλην των υποθέσεων της νέας τακτικής), θα κατανέμονται χρονικά στο οικείο πινάκιο και ο καταμερισμός αυτός, με πρωτοβουλία του Γραμματέα θα γνωστοποιείται ακολούθως, σύμφωνα με τα οριζόμενα στο άρθρο 83 παρ. 3 του Ν. 4790/2021. Κατά τη συζήτηση στα ακροατήρια που εκδικάζονται οι παραπάνω υποθέσεις θα προτάσσονται οι υποθέσεις του πινακίου ή εκθέματος για τις οποίες όλοι οι διάδικοι έχουν δηλώσει στην οικεία γραμματεία του δικαστηρίου ότι δεν επιθυμούν να εξετάσουν κατά τη συζήτηση των υποθέσεων τους μάρτυρα μέσω μηνύματος ηλεκτρονικού ταχυδρομείου, το αργότερο μέχρι τη δωδεκάτη ώρα της προηγούμενης της δικασίμου εργάσιμης ημέρας (άρθρο 83 παρ. 3 και 4 ν.4790/2021).

2) Συναινετικά αιτήματα αναβολής υποβάλλονται σύμφωνα με την παρ. 3 του άρθρου 83 του ν.4790/2021, ήτοι με κοινή ανέκκλητη δήλωση μέσω ηλεκτρονικού ταχυδρομείου των πληρεξουσίων Δικηγόρων όλων των διαδίκων το αργότερο μέχρι τη δωδεκάτη ώρα της προηγούμενης της δικασίμου εργάσιμης ημέρας.

3) Θα κατατίθενται αιτήσεις για έκδοση διαταγών πληρωμής και απόδοσης χρήσης μισθίου και θα χορηγούνται αντίγραφα και απόγραφα των δημοσιευμένων διαταγών πληρωμής και διαταγών αποδόσεως μισθίου, μόνο κατόπιν ραντεβού.

 4) Θα συζητούνται συναινετικές προσημειώσεις υποθήκης, καθώς και ανάκληση, εξάλειψη και μεταρρύθμιση αυτών, με έγγραφη διαδικασία, σύμφωνα με το άρθρο 161 παρ. 1 και 2 N.4764/2020.

5) Οι αιτήσεις χορήγησης και ανάκλησης προσωρινών διαταγών, συμπεριλαμβανομένων και των υποθέσεων του Ν. 3869/2010 (και αυτών στις οποίες έχει ορισθεί η επανασυζήτηση τους για τον ορισμό δόσεων κατά το ανωτέρω χρονικό διάστημα) και του Ν. 4605/2019 θα συζητούνται διά υπομνημάτων των πληρεξουσίων Δικηγόρων των διαδίκων και χωρίς την εξέταση μαρτύρων. Τα υπομνήματα θα προσκομίζονται από τους πληρεξουσίους Δικηγόρους των διαδίκων ενώπιον του Ειρηνοδίκη κατά την ορισθείσα προς συζήτηση ημέρα και ώρα, μαζί με τις εκθέσεις επίδοσης προς τους κλητευθέντες καθ ων η αίτηση και τα αποδεικτικά έγγραφα που αποδεικνύουν τους προβαλλόμενους από τους διαδίκους, δια των υπομνημάτων τους, ισχυρισμούς. Οι προσωρινές διαταγές που έχουν χορηγηθεί και έχουν ισχύ έως τη συζήτηση της υπόθεσης, θα παρατείνονται οίκοθεν, με απόφαση της Ειρηνοδίκη Υπηρεσίας, η οποία θα ορίζει τη διάρκεια της παράτασης των προσωρινών διαταγών.

 6) Θα γίνεται κατάθεση δικογράφων (αγωγών, αιτήσεων, κλήσεων, ενδίκων μέσων και ενδίκων βοηθημάτων κ.λ.π.), καθώς και κατάθεση προτάσεων και προσθηκών.

7) Θα κατατίθενται αιτήσεις για χορήγηση νομικής βοήθειας.

8) Θα κατατίθενται αιτήσεις για έκδοση κληρονομητηρίων καθώς και αιτήσεις για αναγνώριση σωματείων και τροποποίηση του καταστατικού αυτών.

 9) Θα κατατίθενται αιτήσεις για δημοσίευση διαθηκών, μόνο κατόπιν ραντεβού. Επίσης, θα συζητούνται αιτήσεις που έχουν προσδιοριστεί για το παραπάνω χρονικό διάστημα με αίτημα την κήρυξη (ή και τη δημοσίευση) ιδιόγραφων διαθηκών ως κυρίων

10) Δεν θα εκδίδονται πιστοποιητικά (περί μη δημοσίευσης διαθήκης, αποποίησης κληρονομίας, περί μη άσκησης ενδίκων μέσων και ανακοπών και περί μη ανάκλησης κληρονομητηρίου), με φυσική παρουσία, παρά μόνο μετά από αίτηση στο mail του Ειρηνοδικείου (**gram@eirinodikeio-livadeias.gov.gr**).

11) Θα γίνονται δηλώσεις αποποίησης κληρονομιών, **ΜΟΝΟΝ ΚΑΤΟΠΙΝ ΡΑΝΤΕΒΟΥ ΜΕ ΤΗΝ ΓΡΑΜΜΑΤΕΙΑ ΤΟΥ ΔΙΚΑΣΤΗΡΙΟΥ.**

 12) Θα πραγματοποιούνται ένορκες βεβαιώσεις. Προς αποφυγή δε συγχρωτισμού προτείνεται ο χρονικός καταμερισμός τους κατά τη διάρκεια της ημέρας. Για τον λόγο αυτό οι πληρεξούσιοι Δικηγόροι των αιτούντων τη λήψη ένορκης βεβαίωσης θα πρέπει να επικοινωνούν τηλεφωνικά με τη Γραμματεία του Ειρηνοδικείου, προκειμένου ΝΑ ΥΠΑΡΧΕΙ ΣΥΝΝΕΝΟΗΣΗ για τον ορισμό της ώρας για τη λήψη της ένορκης βεβαίωσης.

13) Θα δημοσιεύονται αποφάσεις, διατάξεις κληρονομητηρίων και σωματείων, διαθήκες κ.λ.π.

 14) Θα γίνονται βεβαιώσεις του γνησίου της υπογραφής επί συναινετικών διαζυγίων κατόπιν ραντεβού.

15) Θα γίνονται δηλώσεις τρίτων.

15) Οι γραμματείς του Δικαστηρίου κατά το ως άνω χρονικό διάστημα θα εξυπηρετούν τους πληρεξουσίους Δικηγόρους και το κοινό**, ΜΟΝΟ ΚΑΤΟΠΙΝ ΡΑΝΤΕΒΟΥ.**

 Επιπρόσθετα, όλοι οι εισερχόμενοι στο Κατάστημα του Ειρηνοδικείου πρέπει υποχρεωτικά να τηρούν τα προβλεπόμενα μέτρα ασφαλείας, ήτοι :

 **1)** Υποχρεωτική χρήση μάσκας από τους δικαστές, γραμματείς, συνηγόρους, διαδίκους και λοιπούς παρισταμένους εντός και εκτός των χώρων του Δικαστηρίου.

**2)**Απαραίτητη η χρήση αντισηπτικού διαλύματος το οποίο είναι διαθέσιμο σε όλους τους χώρους του Ειρηνοδικείου.

**3)** Αυστηρή τήρηση απόστασης προσώπων κατ’ ελάχιστο όριο 1,5 μέτρου.

**4)** Ανώτατο όριο παρευρισκομένων εντός του ακροατηρίου: δέκα πέντε (15) άτομα (μη συμπεριλαμβανομένης της Σύνθεσης του Δικαστηρίου).

**5)** Ανώτατο όριο εισερχομένων στους χώρους των γραφείων: ένα (1) άτομο τη φορά.

**Λιβαδειά, 10-05-2021**

 Ο Διευθύνων το Ειρηνοδικείο Λιβαδειάς

 ΚΩΝΣΤΑΝΤΙΝΟΣ ΚΕΦΑΛΑΣ

 ΕΙΡΗΝΟΔΙΚΗΣ Α΄